Poleg vseh nasvetov, ki smo jih opisali v prispevku, morate vsaj približno vedeti, ali vam potovanje takšne vrste sploh odgovarja. Zato za prvo pot morda svetujemo nekoliko krajšo turo, na kateri lahko spoznate številne prednosti potovanja z avtodomom, hkrati pa dobite tudi občutek, kakšna je vožnja, kako se obnese oprema, kako je z notranjostjo in pripomočki … Skratka, šele, ko se boste prvič odpravili na potovanje z avtodomom, boste lahko dobili vtis, ali vam takšna izkušnja odgovarja. In še en dober nasvet – ne pričakujte preveč. Pustite se presenetiti in dovolite, da vam potovanje samo po sebi pričara nepozabne trenutke. Če se na potovanje z avtodomom odpravljate prvič, svetujemo tudi, da v svoj načrt raje vstavite manj ogledov in načrtovanih dejavnosti kot več. Tako boste imeli dovolj časa, da spoznate utrip potovanja, da naredite postanke, ki jih vnaprej niste načrtovali, da si vzamete čas za opazovanje čudovitega sončnega zahoda ali pa kratek predah za sprehod po dišečem travniku. Pravi čar, ki ga nudi potovanje z avtodomom, je ravno v tem, da se prepustite toku in uživate v slehernem trenutku zasluženega oddiha.